ISF xx.xx.202x

# Hankkeiden valintamenettely

Hakuaika määritetään hakuilmoituksessa. Lähtökohtaisesti haku järjestetään kaksi kertaa vuodessa keväällä ja syksyllä. Avustusta haetaan rahastolain (1125/2021) 15 §:n mukaisesti hallintoviranomaiselta sisäasioiden rahastojen tietojärjestelmän kautta. Hallintoviranomaisen erikseen salliessa hakemus voidaan toimittaa tietojärjestelmän sijaan hallintoviranomaisen hyväksymällä lomakkeella sähköisesti.

Sisäisen turvallisuuden rahaston (ISF) seurantakomitea on hyväksynyt hankkeiden valinnassa 1.1.2023 lähtien käytettävät menetelmät ja valintaperusteet xx.xx.20xx.

## Hakemusten tekninen tarkastus

Hakija saa rahastojen tietojärjestelmässä ja sähköpostiin ilmoituksen hakemuksen vastaanottamisesta. Jos hallintoviranomainen on sallinut hakemuksen toimittamisen hallintoviranomaisen hyväksymällä lomakkeella sähköisesti, ilmoitetaan hakijalle sähköpostitse hakemuksen vastaanottamisesta.

Hakemukselle suoritetaan sen saavuttua tekninen tarkastus.

Jos hakemus ei täytä teknisessä tarkastuksessa seuraavia kriteerejä, se hylätään:

* Hakemus on toimitettu hakuilmoituksessa asetetun hakuajan puitteissa rahastojen tietojärjestelmän kautta. Jos hallintoviranomainen on sallinut hakemuksen toimittamisen hallintoviranomaisen hyväksymällä lomakkeella sähköisesti, hakemus on toimitettu hakuilmoituksessa asetetun hakuajan puitteissa sisäministeriön kirjaamoon.
* Jos hallintoviranomainen on sallinut hakemuksen toimittamisen hallintoviranomaisen hyväksymällä lomakkeella sähköisesti, hakemus on laadittu viralliselle hakulomakkeelle ja se sisältää hanke- tai toimintasuunnitelman, kustannusarvion ja rahoitussuunnitelman.
* Hakija on julkisyhteisö tai yksityisoikeudellinen oikeushenkilö.
* Hakemus on täytetty joko suomen tai ruotsin kielellä.

Jos hakemus ei täytä edellä mainittuja kriteerejä, hakijalle lähetetään päätös hakemuksen hylkäämisestä.

Jos hakemuksesta puuttuu jokin seuraavista liitteistä, pyydetään hakijalta täydennyksiä viikon määräajassa:

* allekirjoitetut rahoitussitoumukset kaikilta hankkeen rahoittajilta (pl. avustuksen saaja)
* hakijaorganisaation kaksi viimeistä tilinpäätöstä (pl. julkisyhteisöt)
* jos hallintoviranomainen on sallinut hakemuksen toimittamisen hallintoviranomaisen hyväksymällä lomakkeella sähköisesti: hakijaorganisaation nimenkirjoitusoikeuden osoittava asiakirja sekä valtakirja siinä tapauksessa, että hakemuksen allekirjoittaja on muu kuin nimenkirjoitusoikeuden osoittavassa asiakirjassa nimetty henkilö/nimetyt henkilöt.

Jos pyydettyjä täydennyksiä ei toimiteta tai hakija ei toimita hyväksyttävää selvitystä miksi täydennyksiä ei pystytä toimittamaan annettuun määräaikaan mennessä, hakemus hylätään.

Hakemus arvioidaan täydennyksenä toimitettujen tietojen pohjalta.

Teknisen tarkastuksen jälkeen hakijalle lähetetään joko päätös hakemuksen hylkäämisestä tai ilmoitus siitä, että hakemus täyttää teknisen tarkastuksen kriteerit ja se etenee arviointivaiheeseen.

## Hankkeiden yleiset ja erityiset valintaperusteet

Valintaperusteet jakautuvat yleisiin valintaperusteisiin ja erityisiin valintaperusteisiin.

### Yleiset valintaperusteet

Yleiset valintaperusteet ovat EU- ja kansalliseen lainsäädäntöön perustuvia vaatimuksia, joista rahaston hallintoviranomaisen tulee riittävästi varmistua ennen hankkeen hyväksymismenettelyä. Mikäli jokin yleinen valintaperuste ei täyty, hakemusta ei arvioida erityisten valintaperusteiden pohjalta (pisteytetä) eikä hanke voi saada rahoitusta.

Yleiset valintaperusteet ovat:

* Hakijaorganisaatio (ja mahdollinen avustuksen siirronsaaja) ja avustettavan toiminnan toimenpiteet ovat ohjelman mukaisia.
* Hakemus on hakuilmoituksessa ilmoitettujen, haussa avoinna olevien toimien mukainen.
* Jos hakija on yksityisoikeudellinen oikeushenkilö, hakijalla on taloudelliset edellytykset hankkeen toteuttamiseksi. Valintaperusteen täyttymisen selvittämiseksi tehdään taloudellisen tilanteen arviointi toimitettujen tilinpäätöstietojen pohjalta, arvioiden tunnuslukujen pohjalta hakijan vakavaraisuutta, maksuvalmiutta ja haettavan avustuksen osuutta organisaation toimintatuotoista ja varojen määrästä.
* Hakija (tai mahdollinen avustuksen siirronsaaja) ei ole konkurssissa tai laiminlyönyt oleellisesti veroja tai sosiaaliturvamaksuja, eikä hanketoteuttajan avainhenkilö ole syyllistynyt aiemmin rikokseen avustuksia haettaessa tai asetettu liiketoimintakieltoon.
* Hakijalla (tai mahdollisella avustuksen siirronsaajalla) ei ole takaisinperintäpäätökseen perustuvaa maksamatonta täytäntöönpanokelpoista saatavaa avustuksia ja tukia myöntäville viranomaisille.
* Hakijaorganisaatiota tai organisaation edustajaa ei ole tuomittu edellisen kahden vuoden aikana luvattoman ulkomaisen työvoiman käytöstä tai työnantajan ulkomaalaisrikkomuksesta eikä sille ole määrätty työsopimuslain mukaista seuraamusmaksua.
* Hakijaorganisaatio (tai mahdollinen avustuksen siirron saaja) tai näissä organisaatioissa edustus-, päätös- tai valvontavaltaa käyttävät edustajat tai organisaation tosiasialliset omistajat ja edunsaajat eivät ole varainhoitoasetuksen (EU) 2018/1046 136 artiklan 1 kohdan tarkoittamassa muussakaan poissulkemistilassa.

### Erityiset valintaperusteet

Erityiset valintaperusteet voivat olla sisällöllisiä tai tarkentavia.

Sisällöllisillä valintaperusteilla arvioidaan, miten hyvin hanke edistää ohjelman tavoitteita ja päämääriä. Ne eivät rajaa hankkeiden tukikelpoisuutta, vaan pyrkivät nostamaan esille parhaita hankkeita. Valintaperusteet liittyvät ohjelmassa ja toimeenpanosuunnitelmassa kuvattuihin tavoitteisiin ja päämääriin.

Haussa voidaan käyttää lisäksi tarkentavia valintaperusteita, esimerkiksi haun ollessa rajattu tai kun haku sisältää erityiseen teemaan liittyviä toimia. Seurantakomitea vahvistaa mahdolliset tarkentavat valintaperusteet, jos hallintoviranomainen esittää näitä käytettäväksi haussa.

Hallintoviranomainen arvioi hakemuksen pisteyttämällä haussa sovellettavat sisällölliset ja tarkentavat erityiset valintaperusteet asteikolla 1-5 (5 = täyttää perusteen erinomaisesti, 4 = täyttää perusteen hyvin, 3 = täyttää perusteen tyydyttävästi, 2 = täyttää perusteen välttävästi, 1 = ei täytä arviointiperustetta lainkaan).

Pisteytyksen perusteella hakemukset asetetaan etusijajärjestykseen. Hakemusta voidaan esittää rahoitettavaksi vain, jos se saa arvioinnissa vähintään 50 % enimmäispistemäärästä. Vähimmäispistemäärän saavuttaminen ei tarkoita, että hanketta esitettäisiin automaattisesti rahoitettavaksi. Hankehakemusten enimmäispistemäärä on 40. 25

Erityiset valintaperusteet ovat:

Sisällölliset valintaperusteet (pisteet: 1-5):

* Ohjelman tavoitteiden mukaisuus: Hanke edistää ohjelmassa ja toimeenpanosuunnitelmassa asetettuja tavoitteita.
* Tarpeellisuus ja täydentävyys: Hanke perustuu aitoon, konkreettiseen ja selkeästi esitettyyn ja perusteltuun tarpeeseen, joka on relevantti rahaston ohjelman ja toimeenpanosuunnitelman näkökulmasta. Lisäksi hanke edistää kansallisia ja Euroopan unionin strategioita, painopisteitä, tavoitteita ja toimenpiteitä. Hankkeessa kehitetään ratkaisuja tai tuotetaan erityistä lisäarvoa olemassa oleviin suorituskykyihin, palveluihin ja/tai toimintamalleihin.
* Toteuttamiskelpoisuus: Hankkeella on hankkeen etenemisen tarkastelun mahdollistava tavoitteellinen, loogisen viitekehyksen mukainen ja konkreettinen suunnitelma. Hanke on toteuttamiskelpoinen ts. hakemus sisältää hankesuunnitelman, joka on selkeä, realistinen ja riittävän yksityiskohtainen. Hankesuunnitelma on yhteneväinen esitetyn kustannusarvion ja rahoitussuunnitelman kanssa ja siitä käy ilmi, että hankkeen toteuttamiseen on varattu riittävät resurssit (hallinto, henkilöstö, asiantuntemus ja yhteistyöverkostot).
* Mitattavissa olevat tulokset\*\*: Hankesuunnitelma sisältää realistiset ja johdonmukaiset laadulliset ja määrälliset tulostavoitteet, jotka ovat yksiselitteisesti mitattavissa.
* Jatkuvuus\* \*\*: Hakijalla (ja mahdollisella avustuksen siirronsaajalla) on edellytykset ja suunnitelma hankkeella aikaansaadun toiminnan jatkuvuudesta hankkeen päättymisen jälkeen, ellei se hankkeen luonteen vuoksi ole tarpeetonta. Hankkeen tulokset ovat hyödynnettävissä hankkeen päätyttyä.
* Kustannustehokkuus ja kustannusten tukikelpoisuus: Hankkeen kustannukset suhteessa hankkeesta saataviin tuloksiin ovat kohtuulliset. Hankkeen kustannukset ovat tukikelpoisia.
* Vaikuttavuus\*\*: Hankkeen toimenpiteillä edistetään vaikuttavasti ohjelmassa ja toimeenpanosuunnitelmassa määriteltyjä päämääriä. Hankkeella on mahdollisuus luoda uusia ja pysyviä muutoksia tai toimintatapoja, jotka ovat sovellettavissa laajemmin. Hankkeella on vaikuttavuutta (toteutettavilla toimilla saadaan aikaan parannus aikaisempaan tilanteeseen verrattuna).
* Horisontaaliset periaatteet: Hanke tukee sukupuolten välistä tasa-arvoa, yhdenvertaisuutta ja kestävän kehityksen periaatteetta.

\*Jos jatkuvuus -valintaperusteen osalta todetaan, että perusteen täyttyminen on hankkeen luonteen vuoksi tarpeetonta, perusteen pistemääräksi annetaan muiden sisällöllisten valintaperusteiden mukaan annettujen pisteiden keskiarvo. Näin jatkuvuus -valintaperusteen pisteytys ei vaikuta hankkeen suhteelliseen pistemäärään, mutta tekee hakemuksen arvioinnin kokonaispistemäärän osalta vertailukelpoiseksi niiden hakemusten kanssa, joiden kohdalla jatkuvuus -valintaperusteen mukaisia edellytyksiä toiminnan jatkumiselle arvioidaan.

\*\*Mitattavissa olevat tulokset, jatkuvuus ja vaikuttavuus -valintaperusteet eivät ole käytössä käsiteltäessä operatiivista tukea koskevia hakemuksia, koska avustus on kohdennettua yleisavustusta.

Hallintoviranomainen voi pyytää arvioinnin tueksi lausunnon hakemuksesta ulkopuoliselta asiantuntijalta.

## Esitys rahoitettavista hankkeista ja toiminnasta

Arvioinnin perusteella hallintoviranomainen laatii esityksen rahoitettavista hankkeista ja toiminnasta. Yksittäisen hakemuksen rahoittamista koskeva esitys voi olla ehdollinen, jolloin hakijan tulee täyttää esityksessä asetetut ehdot ennen kuin rahoitus voidaan myöntää.

Hallintoviranomainen valmistelee myönteiset ja kielteiset avustuspäätökset esityksen pohjalta. Hallintoviranomainen voi pyytää hakijalta täydennyksiä hakemukseen avustuspäätöksen valmisteluvaiheessa.